CELEX: C2006/060/97
Language: el
Date: 2006-03-11 00:00:00
Title: Υπόθεση F-121/05: Προσφυγή/αγωγή της  16ης Δεκεμβρίου 2005  — De Meerleer κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/52
            
         Προσφυγή/αγωγή της 16ης Δεκεμβρίου 2005 — De Meerleer κατά Επιτροπής
   (Υπόθεση F-121/05)
   (2006/C 60/97)
   Γλώσσα διαδικασίας: γαλλική
   Διάδικοι
   
      Προσφεύγων/ενάγων: Michel De Meerleer (Ophain-Bois-Seigneur-Isaac,Βέλγιο) [Εκπρόσωπος: E. Boigelot, avocat]
   
      Καθής/εναγόμενη: Επιτροπή των Ευρωπαϊκών Κοινοτήτων
   Αιτήματα του προσφεύγοντος/ενάγοντος
   Ο προσφεύγων/ενάγων ζητεί από το Πρωτοδικείο:
   
               —
            
            
               να ακυρώσει την απόφαση της επιτροπής του γενικού διαγωνισμού EPSO/A/19/04 της 12ης Απριλίου 2005 με την οποία απορρίπτεται η υποψηφιότητα του προσφεύγοντος/ενάγοντος και, κατά συνέπεια και η συμμετοχή του στον διαγωνισμό και δεν εξετάζεται το γραπτό του·
            
         
               —
            
            
               να ακυρώσει την απόφαση της επιτροπής της 30ής Μαΐου 2005 με την οποία αυτή αρνήθηκε να αποφανθεί επί της από 18ης Μαΐου 2005 αιτήσεως επανεξετάσεως του προσφεύγοντος/ενάγοντος καθώς και κάθε συνακόλουθη ή/και σχετική με τις αποφάσεις αυτές πράξη·
            
         
               —
            
            
               στο μέτρο που απαιτείται, να ακυρώσει την απόφαση της ΑΔΑ της 2ας Σεπτεμβρίου 2005, που κοινοποιήθηκε στον προσφεύγοντα/ενάγοντα στις 14 Σεπτεμβρίου 2005, με την οποία απορρίπτεται η ένσταση του προσφεύγοντος/ενάγοντος που κατατέθηκε στις 13 Ιουνίου 2005 με αριθμό R/493/05·
            
         
               —
            
            
               να καταδικάσει την καθής να καταβάλει στον προσφεύγοντα/ενάγοντα, προς αποκατάσταση της υλικής και ηθικής ζημίας που υπέστη, αποζημίωση η οποία εκτιμάται ex aequo et bono σε 25 000 EUR, με την επιφύλαξη αυξήσεως ή μειώσεως του ποσού αυτού κατά τη διάρκεια της δίκης·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων μετέσχε στον γενικό διαγωνισμό EPSO/A/19/04 για την κατάρτιση εφεδρικού πίνακα μελλοντικών προσλήψεων υπαλλήλων διοικήσεως της σταδιοδρομίας A7/A/6 για τους εξειδικευμένους τομείς των επαγγελμάτων των πολιτικών μηχανικών, των μηχανικών, της χημείας/χημικών προϊόντων/βιομηχανικής χημείας και των εναέριων μεταφορών. Κατόπιν της επιτυχίας του στις δοκιμασίες προεπιλογής, απέστειλε στην EPSO την αίτηση υποψηφιότητας συνοδευόμενη από τα απαιτούμενα δικαιολογητικά. Κατόπιν εξετάσεως του φακέλου, η επιτροπή απέκλεισε τον προσφεύγοντα/ενάγοντα από τον διαγωνισμό, λόγω ελλείψεως επαγγελματικής εμπειρίας.
   Ο προσφεύγων/ενάγων υποστηρίζει ότι η επιτροπή του διαγωνισμού παρέβη το άρθρο 29, παράγραφος 1, στοιχείο α' και το άρθρο 30 του ΚΥΚ, το άρθρο 5 του παραρτήματος III του ΚΥΚ, καθώς και την προκήρυξη του διαγωνισμού, στον βαθμό που υπέπεσε σε πρόδηλο σφάλμα κατά την εκτίμηση της επαγγελματικής εμπειρίας του προσφεύγοντα/ενάγοντα και αποφασίζοντας να απορρίψει την υποψηφιότητά του. Εξάλλου, η εν λόγω απόφαση δεν είναι επαρκώς αιτιολογημένη.
   Επιπλέον, ο προσφεύγων/ενάγων προσάπτει στη επιτροπή του διαγωνισμού και στην ΑΔΑ ότι παρέβη το άρθρο 25 του ΚΥΚ, το άρθρο 7 του παραρτήματος III του ΚΥΚ, καθώς και την προκήρυξη του διαγωνισμού και την αρχή της ίσης μεταχείρισης των υποψηφίων. Ειδικότερα, η χρησιμοποίηση μη αξιόπιστων συστημάτων πληροφορικής κατά την αλληλογραφία με τον προσφεύγοντα/ενάγοντα εισήγαγε διακρίσεις σε βάρος του τελευταίου σε σχέση με τους άλλους υποψηφίους.
   Επικουρικώς, σε περίπτωση που δεν γίνει δεκτή η αίτηση ακυρώσεως των προσβαλλόμενων αποφάσεων, ο προσφεύγων/ενάγων θεωρεί ότι η επιδίκαση αποζημιώσεως αποτελεί τον καταλληλότερο τρόπο επανορθώσεως της υλικής και ηθικής ζημίας που υπέστη από τις εν λόγω αποφάσεις.